กรมบัญชีกลางขยายบริการ Telemedicine โควิด-19 ให้ผู้ใช้สิทธิสวัสดิการข้าราชการ ผ่าน 3 แอปพลิเคชัน
ทพ.อรรถพร ลิ้มปัญญาเลิศ รองเลขาธิการสำนักงานหลักประกันสุภาพแห่งชาติ (สปสช.) และโฆษก สปสช. เปิดเผยว่า ตามที่ สปสช. ร่วมกับผู้ให้บริการ Telemedicine ดูแลผู้ป่วยโควิด-19  ทั้งในกลุ่มเสี่ยง 608 และผู้ป่วยที่ไม่ใช่กลุ่มเสี่ยง หรือกลุ่มสีเขียว เบื้องต้นเป็นการบริการเฉพาะผู้ป่วยสิทธิบัตรทอง เท่านั้น อย่างไรก็ตาม จากข้อมูลจากผู้ให้บริการ 3 แอปพลิเคชันคือ Good Doctor Technology แอปพลิเคชัน ,แอปพลิเคชัน MorDee และแอปพลิเคชัน Clicknic พบว่า มีผู้ป่วยโควิด-19 ที่ลงทะเบียนเข้ารับบริการจำนวนมากที่เป็นสิทธิรักษาพยาบาลอื่น รวมถึงสิทธิสวัสดิการข้าราชการ ซึ่งไม่เข้าหลักเกณฑ์บริการ เป็นเหตุให้ผู้ป่วยกลุ่มนี้ไม่ได้รับการดูแลด้วยระบบ Telemedicine นี้ สปสช. จึงประสานกับกรมบัญชีกลาง รวมถึงผู้ให้บริการ Telemedicine  ทั้ง 3 บริษัท เพื่อผู้ป่วยโควิด-19 สิทธิสวัสดิการข้าราช สามารถเข้ารับบริการในระบบบริการ  Telemedicine โดยได้รับการดูแลค่าใช้จ่ายในการรับบริการจากกองทุนฯ ได้ ซึ่งขณะนี้ผู้ป่วยโควิดที่มีสิทธิรักษาพยาบาลสวัสดิการข้าราชการ ทั้งผู้ที่ไม่ใช่กลุ่มเสี่ยงและผู้ที่อยู่ในกลุ่ม 608  สามารถเข้ารับบริการรักษาพยาบาลในระบบ Telemedicine ได้แล้ว โดยไม่เสียค่าใช้จ่ายใดๆ เช่นเดียวกับผู้ป่วยสิทธิบัตรทอง ในกรณีผู้ป่วยกลุ่ม 608 จะได้รับยาฟาวิพิราเวียร์และยาโมลนูพิราเวียร์ แต่ทั้งนี้ขึ้นอยู่กับการวินิจฉัยและดุลยพินิจของแพทย์ที่ดูแลด้วย นอกจากนั้น การให้บริการผู้ป่วยโควิด-19 สวัสดิการข้าราชการ ยังครอบคลุมถึงการ บริการผู้ป่วยนอกและแยกกักตัวที่บ้าน หรือ เจอ แจก จบ ในกลุ่มสีเขียวที่ไม่มีอาการ หรือมีอาการไม่มาก โดยร้านยาด้วย ซึ่งสามารถเลือกรับบริการ้านยาที่เข้าร่วมให้บริการใกล้บ้านได้ เป็นการเพิ่มการเข้าถึงบริการโควิด-19 ให้กับผู้ป่วยที่เป็นสิทธิสวัสดิการข้าราชการ สอบถามรายละเอียดเพิ่มเติมได้ที่ สายด่วน สปสช. 1330